SKRIFTLIG FORESPØRGSEL E-0020/00

af Paulo Casaca (PSE) til Rådet

(20. januar 2000)

Om: Regionerne i Fællesskabets yderste periferi og tildeling af strukturfondene

Til programmeringen af strukturfondene i den selvstyrende region Azorerne afsattes der i perioden 1994-1999 strukturstøtte, som beløb sig til 149.200.075.000 escudos eller 744.207 mio. euro, dvs. 124.034 mio. euro årligt i henhold til den seneste omprogrammering i 1999.

Selv om deflatorerne er taget i anvendelse, er beløbene udtrykt i løbende priser, og det er vanskeligt at sammenligne dem med 1999-priserne.

I den skrivelse, som afsendtes til de portugisiske myndigheder den 1. juli 1999, foreslår Kommissionen som vejledende tildeling til den selvstyrende region Azorerne for perioden 2000-2006 et beløb på 757 mio. euro. Der vil på årsbasis være tale om et beløb på 108 mio. euro.

Der er tale om en betydelig nedsættelse, som langt overstiger det tilsyneladende fald på 16 mio. euro, idet tallene for 1994-1999 ikke er omregnet til 1999-tal, ligesom der ikke tages hensyn til indtægtsstigningen i udbyttet såvel på Azorerne som i EU generelt.

Kommissionens forslag er i fuldstændig modstrid med alle tilsagn og med, hvad Kommissionen i øvrigt har udtalt om regionerne i den yderste periferi, især:

1. at midlerne især skulle gå til de fattigste regioner

2. at der årligt skulle afsættes flere midler til disse regioner

3. at der skulle tages særligt hensyn til regionerne i den yderste periferi.

Kommissionen, som tilsyneladende er upåvirket af de faktiske tal, påstår fortsat, at der med reformen af strukturfondene tilføres alle regioner i den yderste periferi flere midler.

Anser Rådet det ikke for nødvendigt at foretage en grundig gennemgang af de virkninger, som reformen af strukturfondene har for de fattigste og mest isolerede regioner som f.eks. den selvstyrende region Azorerne, især som led i anvendelsen af traktatens artikel 299, stk. 2?

Svar

(28. marts 2000)

1. Rådet er klar over de problemer, som regionerne i den yderste periferi står over for på grund af deres særlige situation, og har altid lagt stor vægt på instrumenter, der skal mindske de strukturbetingede ulemper, der følger af deres afsides beliggenhed.

2. Strukturfondene er i den forbindelse et vigtigt aktionsinstrument, der har positiv indvirkning på væksten, konvergensen og opgraderingen af infrastrukturerne, især havne- og lufthavnsinfrastrukturerne, i regionerne i den yderste periferi.

I medfør af strukturfondenes nye regelsæt påtænker Kommissionen i forståelse med de berørte medlemsstater i løbet af dette halvår at vedtage EF-støtterammer, der omhandler strategien og prioriteterne for fondenes og den berørte medlemsstats indsats, de særlige mål herfor, fondenes bidrag og de øvrige finansielle midler.

Under alle omstændigheder tilkommer det ikke Rådet at gribe ind i udarbejdelsen af EF-støtterammen eller at kommentere medlemsstaternes og Kommissionens politikker og valg.

3. Specielt hvad angår gennemførelsen af traktatens artikel 299, stk. 2, kan Rådet kun handle på forslag af Kommissionen. Rådet har til dato ikke fået forelagt noget forslag fra Kommissionen, der går i den retning, som det ærede medlem nævner.